Dewleta tirke ya îşxalkere qezaya Nisêbînî ya Mêrdînî de Koyê Bagokî de 11ê kanûne de operasyonêk dabi destpêkerdene û operasyonî heta 15ê kanûne dewam kerdbi. Operasyon de 6 gerîlayê cinîyî yê HPGyî şehîd bibîyî.
Cenazayê 6 gerîlayan wedarîyabî morgê Nêweşxaneyê Dewlete yê Mêrdînî. 20ê kanûne de 3 keyeyî seba teşhîsî şîyî nêweşxane. Keyeyan cenazayê Denîze Orak (Hîra) û Sîmanure Kaya (Meskene) teşhîs kerdî.
Keyeyê Betule Dîlen (Dîcle) dewa Aluca ya qezaya Qereyazî ya Erziromî ra ame û pare kerd ke cenazayî nêeşkenê bişinasîyê Keyeyê Dîlenî seba testê DNA numûneyê gonîye da.
Astengkerdişan ra dima cenazayê Orake û Kaya dîyayî keyeyanê ci.
Cenazaya Denîze Orak taxa Kurika Çetoyî ya qezaya Artukluyî ya Mêrdînî de binê ablûqaya cendirmeyan de ameye definkerdene.
Cenazaya Semanure Kaya zî goristanê merkezê Nisêbînî de binê ablûqaya polîsan de ameye definkerdene. Polîsan destûr nêda ke keyeyî ra ber kes debikewo goristan.
